arkade | © My Klaskamer - idees en gedagtes uit 'n juffrou se pen
Juffer	afrikaans, kind, kinders, klaskamer, mamma, ouers, pappa, skrif	arkade, guirland, patrone, patroon, skrif, skryf	14 Kommentaar
Patrone is 'n belangrike opwarmingsproses vir skrif en kan gerus daagliks gedoen of geoefen word.
Patrone kan van die kantlyn tot aan die einde van 'n bladsy gemaak word of in korter stukkies (bv. raak drie keer bo, drie hoppe, ens.). Onthou dat dit 'n ritmiese aksies is en dat die hoppies daarom ewe wyd en ewe groot moet wees.
Die perdjiespring– of wolfpatroon is een van die eerste patrone wat kleintjies kan maak. Dit is die voorloper vir drukskrifletters soos "w" en "v". Begin bo en beweeg skuins af na regs, skuins op na regs, ensovoorts. Dit is belangrik om bo en onder aan die lyne te raak en om die tande of spronge ewe wyd te spasieer. Eindig weer bo.
Die hasie hoppatroon is die voorloper vir drukskrifklanke soos "m", "n" en "r". Begin bo, beweeg reguit af en op dieselfde lyn op. 'n Derde of 'n kwart van die boonste lyn af weg, begin die draai na regs, af en op en oor, af en op en oor. Die hasie "spring" oor die klippies en eindig weer onder ("want 'n haas kan nie in die lug hang nie").
Die swaai– of "Tarzan"patroon is die voorloper vir klanke soos "u" en "y". Begin bo en beweeg of tot so ongeveer ¾ van die spasie en swaai na regs en beweeg reguit op. Beweeg op dieselfde lyn af en draai op dieselfde plek na regs. Herhaal die swaai-aksie en eindig deur die lyn af te beweeg tot teen die lyn (soos 'n "u").
Die brander– of seepatroon is al 'n groot stap in die rigting van lopende skrif. Dit word gebruik tydens die aanleer van klanke soos "c", "o", "a", "e", "s" en "d". Begin onder en trek die lyn skuins op (teen 'n hoek van ongeveer 45°) tot net voor die boonste lyn en begin draai. Stop die ronding daar waar die twee-uur op 'n horlosie se gesig sal wees en keer op dieselfde lyn terug om die "c"-ronding teen die onderste lyn te vorm. Herhaal en stop deur die skuins-op lyn tot teen die boonste lyn te verleng.
Oefen die patrone:
In gekleurde styselpap op 'n skinkbord.
In gekleurde styselpap op ongedrukte koerantpapier (trek later bv. visstensils daarop af en maak visse).
Teken 'n groot wolf met 'n oop bek en vra die kind om die wolf se tand in te teken (patron).
Teken groot seepatrone op 'n A3-papier. Teken en knip 'n seilbootjie uit en heg 'n skuifspeld aan die mas. Die kind hou dan 'n magneet onder die papier en skuif die boot in die "skryfaksie" van die patroon van links na regs.
Maak verskeie kolletjiepatrone (dot-to-dot) wat die kind kan natrek (rol 'n klomp af vir later).
Handwriting in the Junior Primary Classes, MC Grové en HMAM Hauptfleisch, is 'n stok-ou boek wat ook die volgende assosiasies gee:
Die sig-sag patroon (wolf-) is 'n groot horlosie wat tik-tok klop.
Die hasie kan met 'n padda vervang word.
Die Tarzanpatroon kan die frilletjies onder-aan 'n dogtertjie se rok wees.
As die lopende skrif se "e" en "l" geoefen word, kan dit rook wees wat bo by 'n trein se skoorsteen uit borrel.